o podaljšanju Sporazuma o znanstvenem in tehnološkem sodelovanju med Evropsko skupnostjo in Ukrajino

OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Sporazum o znanstvenem in tehnološkem sodelovanju med Evropsko skupnostjo in Ukrajino (v nadaljnjem besedilu: Sporazum) je bil podpisan v Københavnu 4. julija 2002 in sklenjen za začetno obdobje, ki se je izteklo 31. decembra 2002. Točka (b) člena 12 Sporazuma določa možnost, da pogodbenici Sporazum sporazumno podaljšujeta za nadaljnja obdobja petih let. Sporazum je bil podaljšan dvakrat, in sicer leta 2011 in leta 2014.

Sporazum je prenehal veljati 7. novembra 2019.

Podaljšanje Sporazuma za nadaljnje obdobje petih let je v skupnem interesu obeh pogodbenic Sporazuma, da bi se še naprej spodbujalo sodelovanje med EU in Ukrajino na skupnih prednostnih področjih za znanost in tehnologijo, ki jima prinašajo vzajemne koristi.

Ukrajina ima dolgoletno tradicijo odličnosti v znanosti in tehnologiji, kljub težavam v zadnjih letih ima še vedno prvovrstno znanost in znanstvenike ter je pomemben akter na področju znanosti, tehnologije in inovacij v sosedstvu Unije. Sodelovanje med Unijo in Ukrajino je že od nekdaj zelo intenzivno, zlasti na področjih naprednih/novih materialov, informacijske tehnologije, fizike in astronomije, inženirstva, kmetijske tehnologije, nanotehnologije in biotehnologije ter njihove uporabe v različnih sektorjih, kot so letalstvo, energetika in biomedicina, zlasti na področju imunoterapije za zdravljenje raka.

Na sestanku Skupnega odbora EU-Ukrajina za sodelovanje na področju znanosti in tehnologije, ustanovljenega s Sporazumom, ki je potekal 29. januarja 2019 v Kijevu, sta se obe pogodbenici seznanili z namero, da bosta Sporazum podaljšali za nadaljnje obdobje petih let, s čimer priznavata napredek pri krepitvi sodelovanja med EU in Ukrajino na področju raziskav in inovacij. Vlada Ukrajine je že začela postopek podaljšanja.

Vsebina podaljšanega sporazuma bo enaka vsebini sedanjega sporazuma. Podaljšani sporazum ne bo ustvaril novih ali dodatnih pravic in obveznosti za pogodbenici, temveč bo podaljšal pravno ureditev, ki že obstaja med pogodbenicama na področju sodelovanja v znanosti in tehnologiji.

•Skladnost z veljavnimi predpisi s področja zadevne politike

Ta pobuda je popolnoma v skladu s strategijo za mednarodno sodelovanje EU na področju raziskav in inovacij ter tudi mednarodnim ozaveščanjem prejšnje in nove Komisije, pri čemer je Ukrajina strateška partnerica EU na področju raziskav in inovacij. Sporazum je tudi sredstvo za izvajanje strategije za mednarodno sodelovanje EU na področju raziskav in inovacij, ki si prizadeva za večjo internacionalizacijo in odprtost na področju evropskih raziskav in inovacij. Ta sporazum dopolnjuje pridružitveni sporazum v okviru programa Obzorje 2020, ki se osredotoča zlasti na pogoje za sodelovanje Ukrajine v programu Obzorje 2020. Podaljšanje tega sporazuma o znanstvenem in tehnološkem sodelovanju bi omogočilo ohranitev splošnega krovnega pravnega okvira za dvostransko sodelovanje na področju znanosti, tehnologije in inovacij ter poslalo pomembno politično sporočilo o pomenu, ki ga EU pripisuje sodelovanju z Ukrajino na področju znanosti, tehnologije in inovacij. • Skladnost z drugimi politikami Unije Globalna strategija EU za zunanjo in varnostno politiko potrjuje, da je sodelovanje na področju raziskav pomemben vidik zunanje politike EU in bistvena sestavina tesnejših družbeno-gospodarskih povezav.

2.PRAVNA PODLAGA, SUBSIDIARNOST IN SORAZMERNOST

•Pravna podlaga

Pooblastilo EU za mednarodno ukrepanje na področju raziskav in tehnološkega razvoja izhaja iz člena 186 PDEU. Postopkovna pravna podlaga za predlog je točka (a)(v) drugega pododstavka člena 218(6) PDEU.

•Subsidiarnost (za neizključno pristojnost)